লুচি-আলুরদম আর মিষ্টির দিন অতীত। বিরিয়ানি সেই জায়গা নিয়েছে কয়েক বছর আগে। উপহারের আয়োজনও নতুন নয়। এবার তাকেও পিছনে ফেলে দিয়েছে নতুন হাতঘড়ি। কলকাতার উপকণ্ঠে বেহালা-পশ্চিম কেন্দ্রে দলের ‘পোলিং এজেন্ট’দের জন্য এই উপহারই বরাদ্দ করেছেন শাসকদলের প্রার্থী তথা রাজ্যের বিদায়ী মন্ত্রিসভার সদস্য পার্থ চট্টোপাধ্যায়। কোন কোম্পানির ঘড়ি, তা অবশ্য জানা যায়নি। তবে তৃণমূলের মহাসচিবের উপহার যে একেবারে ফ্যালনা হবে না, সেটা ধরে নেওয়াই যায়।
নির্বাচনী সংগঠন ধরে রাখতে একেকজনের প্রস্তুতি একেকরকম। রাজ্য জুড়ে দলের উপর ছড়ি ঘোরানো বা সরকারি কাজের হিসেবনিকেশ ভোটের সময় কিছুটা অবহেলিতই থাকে। নিজের কেন্দ্র সামলানোর তাগিদেই ব্যস্ত হতে হয় ‘ওজনদার’ নেতাদের। কারণ সরকারে দায়িত্ব পাওয়ার প্রাথমিক ছাড়পত্র হাতে আসে ওই কেন্দ্র থেকেই। জিতে আসার পর মন্ত্রিসভার দায়িত্ব নিয়ে ভাবার সুযোগ পান তাঁরা। তাই সেখানে ঘাটতি থাকলে ‘গোড়ায় গলদ’ হয়ে যাওয়ার আশঙ্কা থাকে শীর্ষনেতাদেরও। নির্বাচনী রাজনীতিতে অভিজ্ঞরা তাই কোনও ভুল করেন না। রাজ্য জুড়ে ‘রাজা-উজির মারলেও’ নিজের বুথভিত্তিক সংগঠন বাঁচিয়ে রাখেন একান্তে। বুথের দায়িত্বে থাকা সংগঠকদের খুশি রাখতেও কোন কসুর করেন না তাঁরা।
বেহালা-পশ্চিম কেন্দ্রের তৃণমূলপ্রার্থী পার্থ সর্বার্থেই শাসকশিবিরের ‘ওজনদার’ প্রার্থী। নির্বাচনী রাজনীতিতে তাঁর হাতেখড়ি ২০০১ সালে। রাজনীতির সঙ্গে সম্পর্ক পুরনো হলেও ভোটের রাজনীতিতে প্রথমবারের লড়াই নতুন ছিল পার্থের। ২০০৬ সালে বিরোধী দলনেতা হওয়ার সময় থেকেই রাজনীতির বৃত্ত বেড়েছে তাঁর। ২০১১ সালে সরকার গড়ার পর সেই বৃত্তে যোগ হয়েছে মন্ত্রিত্ব এবং লালবাতি। এখন শাসকদলের মহাসচিব হিসাবে সামগ্রিকভাবে রাজ্যে তো বটেই, আলাদা করে তিনটি জেলার দায়িত্বেও রয়েছেন তিনি। কিন্তু নিজের কেন্দ্রের ‘চাপ’ থেকে মুক্ত নন তিনিও। কারণ, বেহালা-পশ্চিম ‘সঙ্গ’ না-দিলে মন্ত্রিসভা পর্যন্ত পৌঁছনোই অসম্ভব। সেটা বিলক্ষণ বোঝেন বেহালার ‘কাতুদা’। 
সাধারণভাবে খোলামেলা হলেও পার্থের ‘ভোট মেশিনারি’ পরিচালনায় পেশাদারিত্বের ছাপ স্পষ্ট। বহুজাতিকের অবসরপ্রাপ্ত মহাকর্তা স্বভাবসিদ্ধ পদ্ধতিতেই সাজিয়েছেন তাঁর ‘বুথ ম্যানেজমেন্ট’। তাঁর কেন্দ্রে বুথের সংখ্যাও স্বাভাবিকের থেকে বেশি— ৩৪১। সেই সমস্ত বুথের দলীয় এজেন্টদের হাতঘড়ি উপহার দেওয়া শুরু করেছেন পার্থ। তাঁর এক অনুগামীর কথায়, ‘‘সকলকে এখনও দেওয়া হয়নি। তবে দেওয়ার ইচ্ছা আছে। এটা স্মারক। আসলে সম্পর্ক রক্ষা করাই উদ্দেশ্য।’’ 
সম্পর্ক রক্ষা করতেই আগে ভোটের মাস দেড়েক বেহালার ম্যান্টনের কাছে ভাড়া নেওয়া ‘বিয়েবাড়ি’তে দিনের বড় অংশ কেটেছে পার্থের। কর্মীদের সঙ্গে থাকা, চা-জলের আড্ডা, প্রচারের ফাঁকে বিশ্রাম সেরেছেন পার্থ। সেখানে বসেই স্থির হয়েছে ভোটের জন্য প্রয়োজনীয় নানা প্রস্তুতি। বেখেয়ালে কনের জন্য সাজানো আসনে বসেও মোবাইলের ক্যামেরায় ফ্রেমবন্দি হতে হয়েছে তাঁকে।